Merch Ein Hamserau: Rhan 5
Branwen a Biriani
A mwy yw cariad i mi!
Car ar daith o'r crud yw hwn,
Trwy orfoledd trafaeliwn.

'Can Walter' ar ol cyri -
Oer a lleddf fel tonnau'r lli
Yn plycio o'r gro'n garuaidd,
Plycio rhyw atgo o'n craidd.

Cariad yw mynd a'th adel,
Ffoi ar wib heb ddweud ffarwel
A ffraeo cyn ffustio'r ffon
I'w grud - a ni'n gariadon!

Ac Erin, hyn yw cariad:
Poeri i wynt ein parhad
Ac ail-lunio rhagluniaeth
Ein taith bell er gwell, er gwaeth.

Cariad yw hel profiadau
Ynghyd a'n llygaid ynghau:
Ffoi ar fodur ffair Fedi
I nos dawdd dy fynwes di.

Mynd o nef munudau nwyd
I Foel Fenlli'n felynllwyd:
Swigod ar draed yn codi,
Hyn oll yw cariad i ni.

Fel swyn nyth, fel les hen nain
Mae parhad cariad cywrain
Trwy'n tylwyth yn gweu pwythau
Neilon o'n breuddwydion brau.

Cariad ni wel aceri
Rhyddid ein hieuenctid ni
Yn gwibio heibio o hyd:
Buan yw traffordd bywyd.

Robin Llwyd ab Owain
Awdlau Eisteddfod Genedlaethol Cymru
Cerddi a gyhoeddwyd yn yr 20g
Cerddi am serch
Cerddi am y Gymraeg
Cerddi am Gymru